PATVIRTINTA

 2019-07- 10 direktoriaus įsakymu Nr. 57

**INFORMACIJOS APIE PAŽEIDIMUS VŠĮ ROKIŠKIO PSICHIATRIJOS LIGONINĖJE TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1.  Informacijos apie pažeidimus VšĮ Rokiškio psichiatrijos ligoninėje teikimo tvarkos aprašas (toliau – Aprašas) nustato informacijos apie VšĮ Rokiškio psichiatrijos ligoninėje (toliau – ligoninė) galbūt planuojamus, padarytus ar daromus pažeidimus teikimo ligoninėje veikiančiu vidiniu informacijos apie pažeidimus teikimo kanalu (toliau – vidinis kanalas), jos tyrimo, tvarkymo ir sprendimų dėl pažeidimų priėmimo tvarką.

2.  Informacijos apie pažeidimus teikimo pagrindai, aplinkybės, kurioms esant gali būti teikiama informacija apie pažeidimus, nustatyti Lietuvos Respublikos pranešėjų apsaugos įstatyme ir Lietuvos Respublikos Vyriausybės 2018 m. lapkričio 14 d. nutarime Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ (toliau – nutarimas).

3.  Ligoninėje gauta informacija apie pažeidimus priimama, registruojama, tiriama ir asmenų, teikiančių informaciją apie pažeidimą, apsaugos priemonės užtikrinamos vadovaujantis Pranešėjų apsaugos įstatymu, kitais teisės aktais ir Aprašu.

4.  Apraše vartojamos sąvokos ir jų apibrėžtys:

4.1. **Kompetentingas subjektas** –įstaigos vadovo įsakymu paskirtas ligoninės darbuotojas, dirbantis pagal darbo sutartį, kuris administruoja vidinį kanalą, nagrinėja juo gautą informaciją apie pažeidimus, užtikrina asmenų, pateikusių informaciją apie pažeidimus, konfidencialumą, išskyrus įstatymuose nustatytus atvejus, ir atlieka kitas Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos apraše, patvirtintame nutarimu, (toliau – Vidinių kanalų įdiegimo aprašas) numatytas funkcijas;

4.2. kitos sąvokos suprantamos taip, kaip jos apibrėžtos Pranešėjų apsaugos įstatyme ir kituose teisės aktuose, reglamentuojančiuose pranešėjų apsaugos reikalavimus.

5.  Kompetentingas subjektas privalo užtikrinti asmens, kuris vidiniu kanalu pateikia informaciją apie pažeidimą ligoninėje ir kurį su ligoninė sieja ar siejo darbo santykiai arba sutartiniai santykiai (konsultavimo, rangos, stažuotės, praktikos, savanorystės ir pan.) (toliau – asmuo, teikiantis informaciją apie pažeidimą), ir jo teikiamos informacijos konfidencialumą, išskyrus įstatymuose nustatytus atvejus.

**II SKYRIUS**

**INFORMACIJOS APIE PAŽEIDIMUS TEIKIMAS**

6.    Asmuo, teikiantis informaciją apie pažeidimą, turi teisę ją pateikti užpildydamas Vidinių kanalų įdiegimo aprašo priede nustatytą Pranešimo apie pažeidimą formą arba apie pažeidimą pranešti laisvos formos pranešimu, kuriame turi būti pateikta Aprašo 8 punkte nurodyta informacija ir nurodyta, kad ši informacija teikiama vadovaujantis Pranešėjų apsaugos įstatymu.

7.    Asmuo, teikiantis informaciją apie pažeidimą, ligoninėje ją gali pateikti vienu iš šių būdų:

7.1. tiesiogiai asmeniui atsakingam už korupcijos prevenciją arba įstaigos vadovui;

7.2. atsiųsti informaciją ligoninės elektroninio pašto adresu pranesk@rpl.lt.

8. Asmuo, teikiantis informaciją apie pažeidimą, nurodo:

8.1. kas, kada, kokiu būdu ir kokį pažeidimą rengiasi daryti, daro ar padarė arba dalyvavo ar dalyvauja rengiantis pažeidimą daryti ar darant;

8.2. sužinojimo apie pažeidimą datą ir aplinkybes;

8.3. ar apie šį pažeidimą jau yra pranešta, jei taip, – kam buvo pranešta, ar buvo gautas atsakymas;

8.4. duomenis apie pažeidimo liudininkus;

8.5. savo vardą, pavardę, asmens kodą, darbovietę, kitus kontaktinius duomenis ryšiui

palaikyti;

8.6. jei įmanoma, pateikia bet kokius turimus dokumentus, duomenis ar informaciją, atskleidžiančią galimo pažeidimo požymius;

8.7. taip pat asmuo gali nurodyti, kaip ir kada su juo geriausia susisiekti.

**III SKYRIUS**

**INFORMACIJOS APIE PAŽEIDIMUS PRIĖMIMAS IR REGISTRAVIMAS**

9.    Informaciją apie pažeidimą priima ir ligoninės dokumentų valdymo sistemoje užregistruoja kompetentingas subjektas.

10.  Ligoninės darbuotojai, dirbantys pagal darbo sutartis, gavę informaciją apie pažeidimą kitu elektroninio pašto adresu, nei nurodyta Aprašo 7.2 papunktyje, jos neregistruoja, o nedelsdami persiunčia elektroninio pašto adresu pranesk@rpl.lt ir ištrina gautą ir išsiųstą elektroninį laišką, kuriame pateikta informacija apie pažeidimą

11.  Kompetentingas subjektas užtikrina, kad gauta informacija apie pažeidimą ir su tuo susiję duomenys būtų laikomi saugiai ir su jais galėtų susipažinti tik tokią teisę turintys informaciją apie pažeidimą nagrinėjantys asmenys.

12.  Kompetentingas subjektas, gavęs informaciją apie pažeidimą, ją pateikusiam asmeniui pageidaujant nedelsdamas raštu informuoja šį asmenį apie informacijos gavimo faktą.

13.  Ligoninės darbuotojai, dirbantys pagal darbo sutartis, kurie pagal atliekamas funkcijas turi prieigą prie asmens, teikiančio informaciją apie pažeidimą, pateiktų duomenų arba gali sužinoti informaciją pateikusio asmens duomenis, yra supažindinami su atsakomybe už Pranešėjų apsaugos įstatyme ir (ar) kituose teisės aktuose nustatytų pranešėjų apsaugos reikalavimų pažeidimą, privalo pasirašyti konfidencialumo pasižadėjimą (Aprašo priedas) ir įsipareigoti neatskleisti tokios informacijos ar duomenų trečiosioms šalims.

14.  Ligoninės darbuotojai, dirbantys pagal darbo sutartis, kuriems pagal pareigas tapo žinomi asmens, pateikusio informaciją apie pažeidimą, asmens duomenys arba tokios informacijos turinys, privalo užtikrinti minėtos informacijos ir asmens duomenų konfidencialumą tiek darbo metu, tiek po jo.

**IV SKYRIUS**

**INFORMACIJOS APIE PAŽEIDIMUS TYRIMAS, SPRENDIMŲ PRIĖMIMAS**

15.  Kompetentingas subjektas, vidiniu kanalu gavęs informaciją apie pažeidimą, nedelsdamas imasi ją tirti.

16.  Dėl vidiniu kanalu pateiktos informacijos apie pažeidimą kompetentingas subjektas priima vieną iš šių sprendimų:

16.1. nagrinėti pateiktą informaciją apie pažeidimą;

16.2. jei gauta informacija apie pažeidimą leidžia pagrįstai manyti, kad yra rengiama, daroma ar padaryta nusikalstama veika, administracinis nusižengimas arba kitas pažeidimas, nedelsdamas, bet ne vėliau kaip per dvi darbo dienas nuo šios informacijos gavimo dienos, persiųsti gautą informaciją apie pažeidimą institucijai, įgaliotai tirti tokią informaciją, be asmens, pateikusio informaciją apie pažeidimą, sutikimo ir apie tai pranešti šiam asmeniui;

16.3. nutraukti gautos informacijos apie pažeidimą nagrinėjimo procedūrą, jeigu:

16.3.1. ištyrus nustatoma, kad pateikta informacija apie pažeidimą neatitinka Pranešėjų apsaugos įstatymo nuostatų;

16.3.2. informacija apie pažeidimą grindžiama akivaizdžiai tikrovės neatitinkančiais faktais;

16.3.3. pateikta informacija apie pažeidimą jau yra išnagrinėta arba nagrinėjama.

17.  Kompetentingas subjektas per penkias darbo dienas nuo informacijos apie pažeidimą gavimo raštu informuoja asmenį, pateikusį informaciją apie pažeidimą, apie priimtą sprendimą dėl informacijos nagrinėjimo. Sprendimas nenagrinėti informacijos apie pažeidimą turi būti motyvuotas.

18.  Kompetentingas subjektas, baigęs nagrinėti informaciją apie pažeidimą, nedelsdamas raštu informuoja asmenį, pateikusį informaciją apie pažeidimą, apie priimtą sprendimą, nagrinėjimo rezultatus ir veiksmus, kurių buvo imtasi ar planuojama imtis, taip pat nurodo priimto sprendimo apskundimo tvarką.

19.  Nustatęs pažeidimo faktą, kompetentingas subjektas informuoja asmenį, pateikusį informaciją apie pažeidimą, apie atsakomybę, taikytą pažeidimą padariusiems asmenims.

20.  Jei asmuo, pateikęs informaciją apie pažeidimą, negavo atsakymo arba ligoninėje nebuvo imtasi veiksmų reaguojant į pateiktą informaciją, jis, vadovaudamasis Pranešėjų apsaugos įstatymo 4 straipsnio 3 dalies 4 punktu, turi teisę tiesiogiai kreiptis į kompetentingą instituciją – Lietuvos Respublikos prokuratūrą ir jai pateikti pranešimą apie pažeidimą.

**V SKYRIUS**

**BAIGIAMOSIOS NUOSTATOS**

21.  Dokumentai, susiję su šio Aprašo nuostatų įgyvendinimu, saugomi vadovaujantis dokumentacijos planu.

22.  Kompetentingas subjektas teikia konsultacijas įstaigos vadovui Pranešėjų apsaugos įstatymo įgyvendinimo klausimais, padeda užtikrinti vidinių kanalų jose įdiegimą ir veikimą.

23.  Kompetentingas subjektas kartą per metus (jeigu buvo pateikta pranešimų) apibendrina informacijos apie pažeidimus gavimo, tyrimo ir nagrinėjimo duomenis ir ligoninės interneto svetainėje skelbia statistinius duomenis apie atvejų, kai buvo pateikta informacija apie pažeidimus, skaičių, jų tyrimo rezultatus, apibendrintą informaciją apie pažeidimus, kurie buvo atskleisti remiantis Aprašo nustatyta tvarka asmenų pateikta informacija.

\_\_\_\_\_\_\_\_\_\_\_\_\_\_\_\_

1. Katinauskienė

Informacijos apie pažeidimus

VšĮ Rokiškio psichiatrijos ligoninėje teikimo tvarkos aprašo

priedas

**(Konfidencialumo pasižadėjimo forma)**

VšĮ Rokiškio psichiatrijos ligoninė

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė, pareigos)*

**KONFIDENCIALUMO PASIŽADĖJIMAS**

2019 m. d.

Rokiškis

1. Aš suprantu, kad, vykdydamas savo pareigas VšĮ Rokiškio psichiatrijos ligoninėje, turėsiu prieigą prie informacijos apie asmenis, kuriems vadovaujantis Lietuvos Respublikos pranešėjų apsaugos įstatymo nuostatomis taikomas reikalavimas užtikrinti konfidencialumą. Ši informacija Lietuvos Respublikos įstatymų nustatytais atvejais gali būti atskleista ar perduota tik įgaliotiems asmenims ar institucijoms.

2. Aš žinau, kad konfidencialią informaciją sudaro asmens, Pranešėjų apsaugos įstatymo nustatyta tvarka pateikusio informaciją apie pažeidimą, duomenys ir kita jį tiesiogiai ar netiesiogiai identifikuoti leidžianti informacija.

3. Aš pasižadu užtikrinti konfidencialumą ir neatskleisti, neperduoti informacijos, kuriai pagal Pranešėjų apsaugos įstatymą taikomas reikalavimas užtikrinti konfidencialumą, nė vienam asmeniui, kuris nėra įgaliotas naudotis šia informacija, tiek įstaigos viduje, tiek už jos ribų. Taip pat pasižadu pranešti savo vadovui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumui užtikrinti.

4. Aš žinau, kad šis pasižadėjimas galios visą mano darbo ar sutartinių santykių laiką VšĮ Rokiškio psichiatrijos ligoninėje, taip pat man perėjus dirbti į kitas pareigas arba pasibaigus darbo sutartiniams santykiams.

5. Aš esu susipažinęs su Pranešėjų apsaugos įstatyme ir kituose teisės aktuose, reglamentuojančiuose pranešėjų apsaugos reikalavimus, nustatytais pranešėjų apsaugos reikalavimais.

6. Aš esu įspėtas, kad, pažeidus šį pasižadėjimą, man gali būti taikoma atsakomybė už Pranešėjų apsaugos įstatyme ir (ar) kituose teisės aktuose, reglamentuojančiuose pranešėjų apsaugos reikalavimus, nustatytų pranešėjų apsaugos reikalavimų pažeidimą.

\_\_\_\_\_\_\_\_\_\_\_\_\_\_\_\_\_\_                                                             \_\_\_\_\_\_\_\_\_\_\_\_\_\_\_\_\_\_\_\_

*(parašas)                                                                             (vardas ir pavardė)*